# VEDTEKTER FOR STEIGEN KOMMUNES KULTUR- og NÆRINGSFOND

Vedtatt av Kommunestyret i Steigen Kommune, den 15.2.2022

## § 1 Hjemmel og Formål

Fondets vedtekter fastsettes av Kommunestyret.

Plan- og ressursutvalget er fondsstyre, og foretar tildelinger etter innstilling fra Kommunedirektøren.

Fondets midler skal nyttes til finansiering av tiltak som fremmer kulturliv, idrett og fysisk aktivitet, frivillig virksomhet og næringsliv i Steigen Kommune.

Formålet med tildelinger fra fondet er å stimulere til trivsel, kulturelle aktiviteter, idrett/fysisk aktivitet, bosetting og arbeidsplasser samt nyetableringer og næringsutvikling i Steigen.

Tildelinger fra fondet skal bidra til oppfyllelse av FNs bærekraftsmål for Steigen Kommune.

## § 2 Kapital

Fondets kapital framkommer ved bevilgninger fra Kommunestyret og eventuelt andre kilder.

## § 3 Bruk av fondsmidlene

Det foretas offentlig kunngjøring minst 1 – en - gang per år. Søknader må fremmes gjennom [www.regionalforvaltning.no](http://www.regionalforvaltning.no) og behandles fortløpende.

Søkere kan være enkeltpersoner, registrerte foretak eller organisasjoner innenfor frivillighet, idrett eller kultur. Prosjekter i regi av Steigen Kommune kan også søke.

Midlene skal nyttes der tildelingen har utløsende effekt på tiltaket som skal igangsettes og hvor annen finansiering er helt eller delvis utilgjengelig. Søkers tilgang på finansiering som helhet skal tillegges vekt ved vurdering av størrelsen på tildelingen.

Ved tildeling legges det vekt på at tildelinger fra fondet skal favne bredt og komme søkere fra både kultur, frivillighet, idrett og næringsliv til gode.

Ved tildelinger til næringslivet skal det i vurderingen vektlegges om tiltaket bidrar til å skape nye eller sikre eksisterende, bærekraftige arbeidsplasser.

Alle søknader som tas til vurdering skal inneholde en beskrivelse av tiltaket, inkludert målbare resultatmål, budsjett og finansieringsplan. Beskrivelsen skal gi tilstrekkelig informasjon for å vurdere tiltaket og om det er i samsvar med fondets formål.

Tiltak som kan tildeles støtte omfatter bl.a.:

* Tiltak for å fremme kulturlivet i kommunen, herunder konkrete kulturarrangementer.
* Næringsutviklingsprosjekter i kommunal regi
* Rekrutteringstiltak, kompetansehevende tiltak og etablereropplæring
* Etablering eller utvidelse av næringsvirksomhet og skaper eller sikrer arbeidsplasser
* Bedriftsutvikling, herunder forprosjekter, markedsundersøkelser og tjeneste- og produktutvikling (innovasjon)
* Etablering av lokale nettverk og samarbeid mellom næringsaktører
* Felles infrastrukturtiltak og kommunale grunnlagsinvesteringer som tilrettelegger for og styrker næringsutvikling
* Prosjekter som fremmer økt bosetting i kommunen, herunder profilerings- og informasjonsarbeid.

Midlene kan ikke nyttes til drift, refinansiering eller sanering av gjeld i eksisterende virksomhet.

De kan heller ikke nyttes til ordinær drift av lag og foreninger.

## § 4 Former og vilkår

Tildelinger fra fondet gis i form av tilskudd. Disse gis som bagatellmessig støtte iht. EUs regelverk. Utbetalt tilskudd kan kreves tilbakebetalt dersom det blir funnet å være i strid med dette regelverket.

Et tilsagn er gyldig i 12 måneder fra innvilgelsesdatoen, men kan etter søknad forlenges.

Som hovedregel utbetales tilskuddet etter at tiltaket er gjennomført og prosjektrapport med regnskap er fremlagt. Det kan etter individuell vurdering foretas delutbetalinger før prosjektet er avsluttet, men disse må ikke overstige 50% av tilsagnet.

Som grunnlag for tildeling fremlegges beskrivelse, resultatmål, budsjett og finansieringsplan for tiltaket. Det pålegges søker informasjonsplikt om vesentlige forhold endres underveis etter tildeling er gitt. Eksempelvis kan tilskuddets størrelse reduseres om kostnader blir lavere enn antatt opprinnelig antatt.

Som hovedregel gis det ikke tilskudd til dekning av allerede påløpte utgifter eller allerede gjennomførte tiltak. Fondsstyret kan unntaksvis fravike dette kravet ut fra en helhetsvurdering av tiltaket og i hvilken grad det oppfyller fondets formål.

Fondsstyret kan for øvrig fastsette de vilkår det finner formålstjening for den enkelte tildeling.

## § 5 Delegering

Tildelinger på inntil 30.000 kroner delegeres til Kommunedirektøren.

I tilfeller der det er tvil om tildeling tilfredsstiller fondets formål eller vedtekter, eller som er prinsipielt viktige, skal disse forelegges for Fondsstyret, uavhengig av beløp.

## § Årsmelding

Det skal hvert år fremlegges årsmelding for Fondsstyret, senest første halvår etter året årsmeldingen gjelder. Årsmeldingen skal gi en oversikt og redegjørelse for de tildelinger som er foretatt med vekt på i hvilken grad fondets formål er oppnådd.